Virallinen lehti nro C 402 , 22/12/1998 s. 0123



KIRJALLINEN KYSYMYS E-1385/98 esittäjä(t): Cristiana Muscardini (NI) komissiolle (7. toukokuuta 1998) Aihe: Loppu kosmetiikka-alan eläinkokeille Kahdeksan vuoden kiihkeä taistelu, jonka uskottiin jo saavan menestystä osakseen, on tehty tyhjäksi komission päätettyä siirtää Euroopan parlamentin hyväksymän direktiivin voimaantulo vuoteen 2000. Tällä direktiivillä kosmetiikka-alan eläinkokeet oltaisiin kielletty tammikuusta 1998 alkaen. Komissio ei voi olla tietämätön siitä, että eläinten kiduttaminen on tässä tapauksessa paitsi julmaa myös täysin tarpeetonta. Kosmetiikkateollisuudella on nykyään kaikki mahdollisuudet korvata eläinkokeet vaihtoehtoehtoisilla kokeilla. Komissio ei voi olla tietämätön siitä, että tällainen päätös vaarantaa oikeuksien Euroopan toteutumisen ja muuttaa sen taloudellisten etujen Euroopaksi, jollaista emme halua sallia. Voiko komissio näin ollen ehdottaa vaihtoehtoisia toimenpiteitä päätökselleen kosmetiikka-alan eläinkokeet kieltävän direktiivin voimaantulosta? Komission jäsenen Martin Bangemanninkomission puolesta antama vastaus (18. kesäkuuta 1998) Komissio on edelleen täysin sitoutunut lopettamaan eläinkokeet heti kun se on mahdollista kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun direktiivin 76/768/ETY(1) vaatimusten mukaisesti. Ongelma on ratkaistava kehittämällä vaihtoehtoisia ja tieteellisesti validoituja testauskäytäntöjä, joiden voidaan osoittaa olevan mahdollisesti vahingollisten kemikaalien ja valmisteiden tunnistamisen suhteen yhtä merkittäviä ja luotettavia kuin korvattavat eläinkokeet. Tällainen kehittäminen ja validointi on kuitenkin osoittautunut ennakoitua vaikeammaksi ja monimutkaisemmaksi, vaikkakin jotain edistystä on tapahtunut ihon läpäisevyyden ja syöpymisen, ihoärsytyksen, valotoksisuuden ja mutageenisuuden suhteen. On myös toiveita, että ihonherkistyksen ja silmänärsytyksen testaamiseen liittyvät olennaiset vaikeudet voitetaan lähitulevaisuudessa. Kosmetiikkateollisuuden, viranomaisten ja korkeakoulujen laboratorioiden, eläinsuojeluliikkeen ja komission välillä on aloitettu laajempi yhteistyö kuin millään muulla alalla, jotta kosmeettisissa tarkoituksissa tehdyt eläinkokeet voitaisiin korvata vaihtoehtoisilla menetelmillä. Viimeisen 20 vuoden aikana eläinkokeiden määrä kosmetiikkateollisuudessa on laskenut jyrkästi erityisesti Euroopassa ja Yhdysvalloissa. Tämä johtuu osittain siitä, että on luovuttu tarpeettomista testeistä, ja osittain siitä, että vaarallisten aineiden selville saamiseksi käytetään tietokoneohjelmia ja in vitro -kokeita ennen kuin harkitaan eläinkokeita. Tämän seurauksena monet tällä hetkellä vielä tarpeellisina pidetyt eläinkokeet tehdään sen varmistamiseksi, ettei tuotteella ole toksisia vaikutuksia. Tämän vuoksi ei ole perusteltua käyttää sellaisia sanoja kuin "kiduttaminen", "julma" ja "tarpeeton". Päätöstä, jolla lykättiin eläinkokeiden kieltämistä direktiivin 76/768/ETY mukaisesti, ei tehty taloudellisista syistä vaan pelkästään sen vuoksi, että komission velvollisuus on ottaa huomioon kyseisen direktiivin päätarkoitus eli ihmisten terveyden suojelu. (1) EYVL L 262, 27.9.1976.